MEABHRÁN MÍNIÚCHÁIN

1.COMHTHÉACS AN TOGRA

•Forais agus cuspóirí an togra

An 28 Meán Fómhair 2021, ghlac an Chomhairle cinneadh lena n‑údaraítear don Choimisiún Eorpach tús a chur le caibidlíocht maidir le Prótacal nua a ghabhann leis an gComhaontú Comhpháirtíochta Iascaigh idir an tAontas Eorpach agus Rialtas Phoblacht Oileán Mhuirís agus, más gá chun briseadh sna gníomhaíochtaí iascaireachta a sheachaint, chun síneadh teoranta a chur leis an bPrótacal atá ann faoi láthair agus a ghabhann leis an gComhaontú (dá ngairtear ‘Prótacal 2017-2021’ anseo feasta), a chuaigh in éag an 7 Nollaig 2021.

I gcás ina dtógfadh an chaibidlíocht le haghaidh Prótacal nua a ghabhann leis an gComhaontú Comhpháirtíochta Iascaigh idir an tAontas Eorpach agus Rialtas Oileán Mhuirís níos mó ama ná mar a bhíothas ag súil leis, agus chun briseadh i ngníomhaíochtaí iascaireachta a sheachaint, leagtar síos leis an gcinneadh sin ón gComhairle gur cheart don Choimisiún iarracht a dhéanamh teacht ar chomhaontú le Rialtas Phoblacht Oileán Mhuirís maidir le síneadh a chur le Prótacal 2017-2021, ar feadh tréimhse teoranta nach faide ná 6 mhí, agus ag an am céanna leanúint d’iarracht a dhéanamh teacht ar chomhaontú maidir le prótacal nua i gcomhréir leis na cuspóirí a leagtar amach sa chinneadh.

Mar gheall ar na srianta atá ann faoi láthair, go cianda amháin a d’fhéadfaí an chéad bhabhta caibidlíochta a reáchtáil an 6 Nollaig 2021 sa Bhruiséil agus in Port Louis (Poblacht Oileán Mhuirís). Le linn an chruinnithe, shocraigh na caibidleoirí ón Aontas Eorpach agus ó Phoblacht Oileán Mhuirís go mbeadh gá le roinnt babhtaí chun an chaibidlíocht a thabhairt chun críche mar gheall ar a chasta atá an chaibidlíocht. Dá bhrí sin, d’aontaigh an dá pháirtí síneadh a chur le Prótacal 2017-2021 ar feadh uastréimhse 6 mhí, i gcomhréir leis an gcinneadh sin ón gComhairle. Bunaíodh an síneadh trí bhíthin Comhaontú i bhfoirm Malartú Litreacha lenar cuireadh inisealacha an 6 Nollaig 2021.

Ionas nach gcuirfear isteach go suntasach ar ghníomhaíochtaí iascaireachta chabhlach an Aontais Eorpaigh a fheidhmíonn in uiscí Phoblacht Oileán Mhuirís, ba cheart Cinneadh ón gComhairle lena bhformhuinítear an Comhaontú i bhfoirm Malartú Litreacha a ghlacadh a luaithe is féidir ionas go bhféadfaidh na páirtithe an comhaontú a shíniú agus na gníomhaíochtaí iascaireachta a atosú a luaithe is féidir.

Dá bhrí sin, molann an Coimisiún go n‑údaróidh an Chomhairle síniú agus cur i bhfeidhm sealadach an Mhalartaithe Litreacha lena bhféadfar síneadh a chur le Prótacal 2017-2021 ar feadh uastréimhse 6 mhí.

Tá sé d’aidhm ag an gComhaontú i bhfoirm Malartú Litreacha síneadh a chur le cur i bhfeidhm Phrótacal 2017-2021 chun leanúint de dheiseanna iascaireachta a dheonú do shoithí de chuid an Aontais Eorpaigh in uiscí Oileán Mhuirís i gcomhréir le comhairle eolaíoch agus le moltaí an Choimisiúin um Thuinníní an Aigéin Indiaigh, laistigh de theorainneacha an bharrachais atá ar fáil. Tá sé d’aidhm aige freisin leanúint den chomhar idir an tAontas Eorpach agus Rialtas Phoblacht Oileán Mhuirís a neartú, agus ar an gcaoi sin creat comhpháirtíochta a chruthú trínar féidir beartas iascaigh inbhuanaithe a fhorbairt agus saothrú fónta a dhéanamh ar acmhainní iascaigh i limistéar iascaireachta Phoblacht Oileán Mhuirís, chun leas an dá pháirtí.